Vela pulsar (PSR J0835-4510)
Pulsar leh tńg-se̍h ê tōng-ōe. Khiā tiong-ng ê kiú tāi-piáu tiong-chú-chheⁿ, khiok-sòaⁿ tāi-piáu chû-tiûⁿ-sòaⁿ, thó͘-·chhut-lâi ê îⁿ-chui tāi-piáu hoat-siā khu.
**Pulsar** sī ē tńg-se̍h ê chû-hòa ba̍t-cha̍t-chheⁿ (it-poaⁿ sī tiong-chú-chheⁿ, m̄-koh mā ū pe̍h-é-chheⁿ), i ê chû-kek ē hoat-siā tiān-chû pulse ·chhut-lâi. Pulsar ê pulse lóng chiok ū kui-lu̍t, chiu-kî ê hoān-ûi sī tùi milli-bió kàu kúi-nā bió.

Le̍k-sú
-------

1934 nî Walter Baade kap Fritz Zwicky ī-chhek tiong-chú-chheⁿ ê chûn-chāi. In kóng, chhiau-sin-chheⁿ lo̍h-bóe ē piàn-sêng chi̍t ê sé-sé, ba̍t-ba̍t, sêng-hūn iû tiong-chú ê hêng-chheⁿ.

### Hoat-hiān

Jocelyn Bell, 1967 nî 6 goe̍h
1967 nî 10 goe̍h, Cambridge Tāi-ha̍k Cavendish Si̍t-giām-sek Antony Hewish kàu-siū ê gián-kiù-seng Jocelyn Bell leh kiám-giām la-jí-oh bōng-oán-kiàⁿ siu-·tio̍h ê sìn-hō ê sî, bô-ì-tiong hoat-hiān chi̍t-kóa ū kui-lu̍t ê pulse sìn-hō, in ê chiu-kî chin kò͘-tēng, lóng sī 1.337 bió. Chi̍t-khai-sí i lia̍h-chún che sī Gōa-cheⁿ-jîn Little Green Man (LGM) thôaⁿ-·kòe-lâi ê sìn-hō. M̄-koh sòa-·lo̍h-lâi bô pòaⁿ-nî ê sî-kan lāi-té, i koh kè-sio̍k koat-hiân kúi-nā ê kāng-khoán hêng ê pulse sìn-hō. Āu-lâu lâng khak-tēng kóng che sī chi̍t khoán sin ê thian-thé, pēng-chhiáⁿ kā in hō-miâ kiò-chò "pulsar". Antony Hewish ūi-tio̍h hoat-hiān pulsar chŏaⁿ tit-tio̍h 1974 nî ê Nobel Bu̍t-lí-ha̍k Chióng, iá-m̄-koh Jocelyn Bell Burnell the̍h-bô-tio̍h, chiòng-lâng tùi chit chām tāi-chì ū phoe-phêng.

Ū-miâ ê pulsar
--------------

300 pc chi-lāi ê pulsar| PSR | Kī-lî(pc) | Nî-hòe(Myr) |
| --- | --- | --- |
| J0030+0451 | 244 | 7,580 |
| J0108−1431 | 238 | 166 |
| J0437−4715 | 156 | 1,590 |
| J0633+1746 | 156 | 0.342 |
| J0659+1414 | 290 | 0.111 |
| J0835−4510 | 290 | 0.0113 |
| J0453+0755 | 260 | 17.5 |
| J1045−4509 | 300 | 6,710 |
| J1741−2054 | 250 | 0.387 |
| J1856−3754 | 161 | 3.76 |
| J2144−3933 | 165 | 272 |

Fermi Gamma-kng Thài-khong Bōng-oán-kiàⁿ thàm-chhek-tio̍h ê gamma-kng pulsar.
* Tē 1 ê hŏng hoat-hiān ê pular：CP 1919 (PSR1919+21) khiā-tiám Hô͘-lî-chō, pulse chiu-kî 1.33730119227 bió, pulse khoah-tō͘ 0.04 bió。1967 nî hŏng hoat-hiān.
* Tē 1 ê hŏng hoat-hiān ê ū phōaⁿ-chheⁿ ê pulsar: PSR B1913+16
* Tē 1 ê hŏng hoat-hiān ê milli-bió pulsar: PSR B1937+21
* Tē 1 ê hŏng hoat-hiān, ū he̍k-chheⁿ phōaⁿ ê pulsar: PSR B1257+12
* Tē 1 ê hŏng hoat-hiān ê siang pulsar: PSR J0737-3039
* Tē 1 ê hŏng hoat-hiān ê X-kng pulsar: Centaurus X-3
* Siōng kng ê milli-bió pulsar (tī la-jí-o͘h pîn-lu̍t): Vela pulsar（PSR J0835-4510 ia̍h PSR B0833-45）
* Siōng kng ê pulsar：PSR J0437−4715
* Chiu-kî siōng té ê pulsar: PSR J1748−2446ad, chiu-kî tāi-iok sī ~1.4 milli-bió (múi chi̍t bió chū-choán 716 pái).
* Chiu-kî siōng tn̂g ê pulsar: Giat-á-chō AR, chiu-kî 118.2 bió, i mā sī lán ûi-it chai-iáⁿ ê pe̍h-é-chheⁿ pulsar.

Chham-khó chu-liāu
------------------

1. ↑  Baade, W.; Zwicky, F. (1934). "Remarks on Super-Novae and Cosmic Rays" (PDF). *Physical Review*. **46** (1): 76. Bibcode:1934PhRv...46...76B. doi:10.1103/PhysRev.46.76.2. Goân-pún bāng-ia̍h Pó-chûn (PDF) tī 2021-02-24. 2021-03-10 khòaⁿ--ê.
2. 1 2  Hewish, A. Bell, S. J. et al. "Observation of a Rapidly Pulsating Radio Source". *Nature*, Volume 217, 1968 (pp. 709–713).
3. ↑  Proudfoot, Ben (July 27, 2021). "She Changed Astronomy Forever. He Won the Nobel Prize For It - In 1967, Jocelyn Bell Burnell made an astounding discovery. But as a young woman in science, her role was overlooked". *The New York Times*. July 27, 2021 khòaⁿ--ê.